RESOLUCIÓN do 19 de xuño de 2018 pola que se conceden subvencións, en réxime de concorrencia competitiva, para a realización de proxectos de enerxías renovables, cofinanciadas polo Fondo Europeo de Desenvolvemento Rexional no marco do programa operativo Feder-Galicia 2014-2020 e incluídas na convocatoria efectuada mediante a Resolución do 26 de decembro de 2017 (Diario Oficial de Galicia número 21, do 30 de xaneiro de 2018).
Axencia Instituto Enerxético de Galicia — III. Outras disposicións — 27/06/2018

Antecedentes.
1. Ao abeiro da Resolución do 26 de decembro de 2017 pola que se estableceron as bases reguladoras e se anunciou a convocatoria anticipada de subvencións para proxectos de enerxías renovables (en diante, bases reguladoras), as administracións locais de Galicia e as entidades instrumentais dela dependentes, as entidades sen ánimo de lucro, as comunidades de montes e as empresas e autónomos interesados solicitaron axudas para as actuacións previstas no artigo 5 das bases reguladoras.
2. Unha vez rematado o prazo de emenda daquelas solicitudes que non reunían os requisitos previstos na convocatoria, procedeuse ao estudo e á avaliación dos expedientes por parte da comisión de valoración, sobre a base dos criterios fixados no artigo 16 das bases reguladoras.
Consideracións legais.
1. Corresponde á Xerencia do Instituto Enerxético de Galicia a competencia para instruír o procedemento administrativo de concesión das subvencións e ao director do citado ente público ditar as diferentes resolucións que deriven da súa tramitación (artigo 13 das bases reguladoras).
2. No artigo 19 da Lei 9/2007, do 13 de xuño, de subvencións de Galicia (DOG núm. 121, do 25 de xuño), punto 1, disponse: «Para efectos desta lei, terá a consideración de concorrencia competitiva o procedemento mediante o cal a concesión das subvencións se realiza a través da comparación das solicitudes presentadas, co fin de establecer unha prelación entre estas de acordo cos criterios de valoración previamente fixados nas bases reguladoras e na convocatoria e adxudicar, co límite fixado na convocatoria dentro do crédito dispoñible, aquelas que obtivesen maior valoración en aplicación dos citados criterios».
3. Están cofinanciadas dentro do marco do programa operativo Feder-Galicia 2014-2020 os proxectos de biomasa promovidos pola Administración local e as entidades sen ánimo de lucro e comunidades de montes, así como os proxectos de biomasa, tipoloxía B, promovidos por empresarios e autónomos. En ningún caso cos fondos cofinanciados con Feder se poderán subvencionar os proxectos de aerotermia, xeotermia, solar e biomasa (excepto a tipoloxía B), promovidos por empresarios ou autónomos (artigo 1.1 das bases reguladoras).
4. Crearase unha lista de espera que contará cos proxectos admitidos que non acadaron a subvención polo esgotamento do orzamento dispoñible.
O órgano xestor poderá acordar activar a lista de espera no suposto de que algunha persoa beneficiaria renuncie á subvención concedida ou decaia no dereito á súa percepción. Neste caso, os créditos liberados poderanse asignar por orde decrecente de puntuación aos proxectos admitidos que non obtivesen subvención por esgotamento do crédito previsto.
5. En virtude do disposto no artigo 17.5 das bases, con carácter xeral non se enviarán notificacións postais e, de conformidade co establecido no artigo 45.1.b) da Lei 39/2015, do 1 de outubro, do procedemento administrativo común das administracións públicas, no caso das resolucións de concesión da subvención poderase substituír a notificación individual pola publicación no DOG e na páxina web do Inega (www.inega.gal). Nesta publicación especificaranse a data da convocatoria, o beneficiario, a cantidade concedida e a finalidade das subvencións outorgadas.
6. Para determinar e cuantificar o investimento elixible sobre o cal aplicar a porcentaxe de axuda correspondente, das actuacións proxectadas polos solicitantes, tívose en conta o disposto nos artigos 5, 6 e 15 das bases reguladoras.
7. Nas axudas recollidas nestas bases reguladoras, coa excepción daquelas en que os beneficiarios sexan administracións públicas locais ou entidades xurídicas sen ánimo de lucro que non poidan emprender actividades económicas que repercutan en terceiros, teranse en conta tamén as condicións que se establecen no capítulo I do Regulamento (UE) núm. 651/2014 da Comisión, do 17 de xuño de 2014, polo que se declaran determinadas categorías de axudas compatibles co mercado interior en aplicación dos artigos 107 e 108 do Tratado de funcionamento da Unión Europea (Regulamento xeral de exención por categorías).
O importe da subvención non superará en ningún caso os 200.000 euros por proxecto de biomasa, os 400.000 euros no caso de redes de distribución e os 100.000 euros por proxecto de aerotermia, xeotermia e solar térmica. A contía máxima por solicitante será de 1.000.000 de euros.
De acordo con todo o anterior, e dentro do prazo fixado pola norma reguladora da convocatoria, esta dirección
Primeiro. Concederlles aos solicitantes que se relacionan no anexo I desta resolución as axudas convocadas, para o exercicio 2018, mediante a Resolución do 26 de decembro de 2017, do director do Inega, e especificar no citado anexo a persoa ou entidade beneficiaria, o proxecto subvencionado, o investimento do proxecto e a cantidade concedida con cargo aos orzamentos do Inega; a contía total do orzamento é 2.377.673,34 euros, conforme o establecido na Resolución do 6 de xuño de 2018, do director do Inega, pola que se redistribúen e se minoran os créditos orzamentarios da convocatoria.
O prazo de execución das actividades e/ou investimentos rematará o 30 de setembro de 2018.
Segundo. Coa aceptación desta axuda o beneficiario asume as obrigas sinaladas con carácter xeral na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, nas bases reguladoras e, en particular, as seguintes:
– Cando un beneficiario non poida executar o proxecto deberá renunciar a subvención.
– Xustificar debidamente os gastos realizados, tendo en conta que só serán subvencionables os gastos realizados con posterioridade á solicitude da axuda, e efectivamente pagados antes do remate do prazo de execución e xustificación concedido.
– Para proceder ao pagamento final do expediente, o beneficiario deberá achegar os permisos, as inscricións e/ou licenzas requiridas pola normativa autonómica ou local.
– Someterse ás actuacións de comprobación efectuadas polo Inega, así como a calquera outra de comprobación e control financeiro que poidan realizar os órganos de control competentes, nomeadamente a Intervención Xeral da Comunidade Autónoma, o Tribunal de contas e o Consello de Contas, ás comprobacións e verificacións que realice o organismo intermedio, a autoridade de xestión e a autoridade de control da Comisión Europea e do Tribunal de Contas Europeo e outras instancias de control, para o cal achegará canta información lle sexa requirida no exercicio das actuacións anteriores.
Terceiro. Establecer unha lista de espera no anexo II na cal figuren os proxectos que, cumprindo con todos os requisitos, non obtiveron subvención porque se esgotou o crédito dispoñible. O órgano xestor poderá activar a lista de espera no suposto de que algunha persoa beneficiaria renuncie á subvención concedida ou decaia no seu dereito á súa percepción.
Contra esta resolución poderá interpoñer recurso de alzada, ante o presidente da Axencia Instituto Enerxético de Galicia, no prazo dun mes contado a partir do día seguinte ao da notificación desta resolución. Tamén poderá interpoñer calquera outro recurso que considere pertinente ao seu dereito.
Santiago de Compostela, 19 de xuño de 2018
Procedemento: proxectos de enerxías renovables.
Beneficiarios: empresas e autónomos, Administración pública local, entidades sen ánimo de lucro e comunidades de montes.
A1.1. Biomasa empresas e autónomos (fondos Feder).